ടി.വി. കൃഷ്ണൻ

ലഘുചിത്രം
ടി.വി.കെ എന്ന പേരിൽ മലയാള പത്രങ്ങളിലെഴുതിയിരുന്ന കമ്മ്യൂണിസ്റ്റ് പത്ര പ്രവർത്തകനായിരുന്നു തെക്കേ വീട്ടിൽ കൃഷ്ണൻ എന്ന ടി.വി. കൃഷ്ണൻ(മരണം : 14 സെപ്റ്റംബർ 2004). ജീവചരിത്രകാരൻ, കവി, വിവർത്തകൻ, വാഗ്മി, സാമൂഹിക പ്രവർത്തകൻ, ചരിത്രകാരൻ എന്നിങ്ങനെ ബഹുമുഖ പ്രതിഭയായിരുന്നു ടി.വി.കെ.. സഖാവ് കൃഷ്ണപിള്ളയുടെ ആദ്യത്തെ ജീവചരിത്രമെഴുതി.https://azhimukham.com/today-is-t-v-k-s-death-anniversary/

ജീവിതരേഖ
കണ്ണൂർ ചെറുകുന്നിലെ അറിയപ്പെടുന്ന ജോത്സ്യനായ കോരൻ ഗുരുക്കളാണ് ടി.വി.കെയുടെ പിതാവ്. ചെറുകുന്ന് ഗവ.സ്‌കൂളിൽ നിന്ന് പാർട്ടി പ്രവർത്തനം നടത്തിയതിന് പുറത്താക്കിയതിനാൽ പിന്നീട് പഠനം ചിറയ്ക്കൽ ഹൈസ്‌കൂളിലായി. മൊറാഴ സംഭവത്തിന്റെ ദൃക് സാക്ഷിയായിരുന്നു.  

റോയൽ ഇന്ത്യ സപ്ലൈ കോറിൽ ലാൻസ് കമ്മിഷൻഡ് ഓഫീസറായി ബാംഗ്ലൂരിൽ ജോലി ചെയ്തു. കമ്യൂണിസ്റ്റ് പാർട്ടി പ്രവർത്തകനാണെന്നറിഞ്ഞ് പട്ടാളത്തിൽ നിന്ന് ഡിസ്ചാർജ് ചെയ്യപ്പെട്ടു.

നവശക്തിയിൽ
സിലോൺ കമ്മ്യൂണിസ്റ്റ് പാർട്ടിയുടെ മുഖപത്രമായ നവശക്തിയിലൂടെയായിരുന്നു 1948-50 കാലഘട്ടത്തിൽ ടി.വി.കെയുടെ രംഗപ്രവേശം. കേരളത്തിലെ ഒഞ്ചിയം വെടിവെയ്പ്, മൊയാരത്ത് ശങ്കരൻ കൊലക്കേസ് തുടങ്ങിയവ വിശദമായി റിപ്പോർട്ട് ചെയ്യാൻ കഴിഞ്ഞ ഏക മലയാള പത്രമായിരുന്നു നവശക്തി. സേലം വെടിവെയ്പ്പിനെ കുറിച്ച് ടി.വി.കെ നവശക്തിയിൽ എഴുതിയ രക്തം എന്ന കവിത അക്കാലത്ത് ഏറെ കോളിളക്കം സൃഷ്ടിച്ചു. എ.കെ തങ്കപ്പനും കെ.പി.ജി. യുമായിരുന്നു ടി.വി.കെ.ക്ക് കൂട്ടുണ്ടായിരുന്ന പത്രപ്രവർത്തകർ. നവശക്തി നിരോധിച്ചപ്പോൾവന്ന ജനശക്തിയിലും ടി.വി.കെ എഴുതി. കെ. രാമനാഥന്റെ പത്രാധിപത്യത്തിൽ ദേശാഭിമാനി തമിഴ് പത്രം പുറത്തുവന്നപ്പോൾ ടി.വി.കെ. തൂലിക ചലിപ്പിച്ചു.https://newspages.in/stalwarts/site/view-stalwart/277

1953 ആദ്യത്തിൽ പാർട്ടിപ്രസിദ്ധീകരണമായ നവയുഗത്തിലും ടി.വി.കെ. നിറഞ്ഞുനിന്നു. അറുപതുകളിൽ ദേശാഭിമാനി റിപ്പോർട്ടറായതോടെയാണ് ടി.വി.കെ. സാഹസികത കാണിച്ചത്. വാർത്ത ശേഖരിക്കാൻ അതിസാഹസികതയോടെ എവിടെ ചെല്ലാനും സന്നദ്ധനായിരുന്നു അദ്ദേഹം. ആരുമറിയാതെ ഒരു രാഷ്ട്രീയ സഖ്യം രൂപപെടുന്ന കോഴിക്കോട് ബീച്ചിലെ ഹോട്ടലിന്റെ മതിൽ ചാടിയതും പട്ടികൾ ദേശഭിമാനി വരെ പിന്നാലെ ഓടിയതുമൊക്കെ അദ്ദേഹം അനുഭവക്കുറിപ്പുകളിൽ രേഖപ്പെടുത്തിയിട്ടുണ്ട്. 

തൃശൂരിലെ നവയുഗത്തിലും, പിന്നീടു കോഴിക്കോട്ട് ദേശാഭിമാനിയിലും എത്തി. അതിനു മുൻപു ബോംബെയിലെ ബ്ലിറ്റ്‌സ് വാരികയിലും ക്രോസ് റോഡ്‌സിലും ലേഖനങ്ങൾ എഴുതിയിരുന്നു. ദേശാഭിമാനി പത്രത്തിൽ എഡിറ്റർ വി.ടി. ഇന്ദുചൂഡൻ കഴിഞ്ഞാൽ രണ്ടാമനായിരുന്നു അസിസ്റ്റന്റ് എഡിറ്ററായ ടി.വി.കെ.  മലബാറിൽ എ.കെ.ജിയുടെ സെക്രട്ടറിയായി കുറെക്കാലം പ്രവർത്തിച്ചു. മലബാറിലെ ഉൾനാടൻ ഗ്രാമങ്ങളെ കുറിച്ചും പൊലീസിന്റെ കമ്യൂണിസ്റ്റ് വേട്ടയിൽ മരിച്ച അറിയപ്പെടാത്ത, പാടിക്കുന്ന് രക്തസാക്ഷികളെക്കുറിച്ചുമെഴുതി. 

‘മലബാറിലെ കമ്യൂണിസ്റ്റ് വേട്ടകൾ അന്വേഷിച്ചെത്തിയ ന്യൂയോർക്ക് ടൈംസിന്റെ ലേഖകൻ ആൻഡ്രൂ റോത്ത് അടക്കം പല വിദേശ പത്രലേഖകരുടെയും ദ്വിഭാഷിയായിരുന്നു ടി.വി.കെ. അവരോടൊത്തു മലബാറിലുടനീളം സഞ്ചരിച്ചു. 1950 കളിൽ മലബാറിലെ അവിഭക്ത കമ്യൂണിസ്റ്റ് പാർട്ടിയിലെ സാംസ്‌കാരിക പ്രവർത്തനങ്ങൾക്ക് നേതൃത്വം നൽകി.  ആദ്യകാലങ്ങളിൽ കമ്യൂണിസ്റ്റ് പാർട്ടിയുടെ ദേശീയ നേതാക്കളുടെ കേരളത്തിലെ പ്രസംഗങ്ങളുടെ പരിഭാഷകനായിരുന്നു. പ്രമുഖരായ പി.സി.ജോഷി, എസ്.എ ഡാങ്കേ, അജയഘോഷ്, പി. സുന്ദരയ്യ, രാജേശ്വര റാവു, ബസവ പുന്നയ്യ, അരുണ ആസ്സഫ് അലി, രേണു ചക്രവർത്തി, ജ്യോതി ബസു തുടങ്ങിയവരുടെ പ്രസംഗങ്ങൾ മലയാളത്തിലാക്കി. 
കമ്യൂണിസ്റ്റ് പാർട്ടി പിളർപ്പിനു ശേഷം
1964ൽ കമ്യൂണിസ്റ്റ് പാർട്ടി പിളർന്നപ്പോൾ സി.പി.ഐയോടൊപ്പം നിന്നു. ദേശാഭിമാനിയിലെ പത്രപ്രവർത്തനം അവസാനിപ്പിച്ചു. എസ്.കെ. പൊറ്റെക്കാട്ടുമായി ചേർന്നു ടി.വി.കെ. ‘പ്രപഞ്ചം’ എന്നൊരു സംസ്‌കാരിക വാരിക കോഴിക്കോട് നിന്നാരംഭിച്ചു. ഒ.വി.വിജയൻ, വി.കെ.എൻ, പി. വത്സല, സി. രാധാകൃഷ്ണൻ എന്നിവരെല്ലാം പ്രപഞ്ചത്തിൽ തുടർച്ചയായി എഴുതി. 1964 ഓഗസ്റ്റിൽ ടി.വി.കെ. പേട്രിയറ്റ്, ലിങ്ക് പ്രസിദ്ധീകരണങ്ങളുടെ കേരളത്തിലെ റിപ്പോർട്ടറായി തിരുവനന്തപുരത്തു പത്രപ്രവർത്തനം ആരംഭിച്ചു. 

1971 ൽ സി.പി.ഐ സ്റ്റേറ്റ് കമ്മിറ്റിയുടെ നിർദേശപ്രകാരം സഖാവ് പി. കൃഷ്ണപിള്ളയുടെ ആദ്യത്തെ ജീവചരിത്രം എഴുതി. ഡൽഹിയിലെ പീപ്പിൾസ് പബ്ലിക്കേഷൻ Kerala’s First Communist; Life of Sakhavu Krishna Pillai’ എന്ന പേരിൽ ടി.വി.കെ. തന്നെ ഇംഗ്ലീഷിലും എഴുതി.

കണ്ണൂരിലെ, ആദ്യത്തെ പ്രഭാത ദിനപത്രമായ ‘ജനശ്രീ’യുടെ സ്ഥാപക പത്രാധിപരായിരുന്നു. 
വിവർത്തകൻ
റഷ്യൻ ചെറുകഥകൾ മലയാളത്തിലാക്കിക്കൊണ്ടാണ് ടിവികെ വിവർത്തന ശ്രമങ്ങൾ ആരംഭിക്കുന്നത്. 1950 ൽ  പ്രഭാത് ബുക്സിനു വേണ്ടി ഉക്രൈൻ കഥൾ വിവർത്തനം ചെയ്തു. മലബാർ മാന്വൽ മലയാളത്തിലേക്ക് ആദ്യമായി മൊഴിമാറ്റിയ പരിഭാഷകനുമായിരുന്നു.

കൃതികൾ
  Kerala’s First Communist; Life of Sakhavu Krishna Pillai’ 
  ഒ.കെ. നമ്പ്യാരുടെ Portuguese Pirates and Indian Seamen എന്ന ചരിത്ര ഗ്രന്ഥത്തിന്റെ വിവർത്തനം   
  ‘മലബാർ കലാപം: അടിവേരുകൾ’ 
 ‘അഗ്‌നിവീഥി’ 
 ടിവി. തോമസിന്റെ ജീവിത കഥ 
 കിഷൻ ചന്ദിന്റെ കഥകൾ ‘തീയും പൂവും’ (പരിഭാഷ)
 ഉക്രേനിയൻ നാടോടിക്കഥകൾ (1957)

അവലംബം

വർഗ്ഗം:മാധ്യമ പ്രവർത്തകർ
വർഗ്ഗം:വിവർത്തകർ
വർഗ്ഗം:കേരളത്തിലെ ചരിത്രകാരന്മാർ
വർഗ്ഗം:മലയാള ഗദ്യസാഹിത്യകാരന്മാർ
വർഗ്ഗം:2004-ൽ മരിച്ചവർ
വർഗ്ഗം:സെപ്റ്റംബർ 14-ന് മരിച്ചവർ